b'\n_START_ARTICLE_\nVetrna elektrarna Dolenja vas\n_START_PARAGRAPH_\nVetrna elektrarna Dolenja vas na Gri\xc5\xa1kem polju pri Dolenji vasi, blizu Seno\xc5\xbee\xc4\x8d v ob\xc4\x8dini Diva\xc4\x8da je prva velika vetrna elektrarna v Sloveniji. Elektrarno zaenkrat sestavlja ena vetrnica tipa E-70  nazivne mo\xc4\x8di 2,3 MW nem\xc5\xa1kega proizvajalca Enercon. Rotor premera 71 m se vrti na 98 m visokem stolpu. Temelj vetrnice ima premer 15 m, visok pa je 2,8 m. V temelj je vgrajeno 500 m\xc2\xb3 betona in 50 ton \xc5\xbeeleza. Vetrnica je bila postavljena jeseni 2012. Rotor vetrnice so dvignili na stolp 29.9.2012._NEWLINE_Redno obratovanje vetrne elektrarne se bo predvidoma pri\xc4\x8delo v prvi polovici leta 2013._NEWLINE_Vetrna elektrarna je v lasti podjetja AAE d.o.o. iz Maribora, ki tukaj na\xc4\x8drtuje izgradnjo velikega vetrnega polja, saj je \xc5\xbee pridobilo energetsko dovoljenje za vetrne elektrarne, katerih vsota nazivnih mo\xc4\x8di zna\xc5\xa1a 80 MW.\n_START_SECTION_\nZapleti pri gradnji\n_START_PARAGRAPH_\nInvestitor je okoljevarstveno soglasje za eno, poskusno vetrnico, pridobil \xc5\xbee oktobra 2005. Gradnja se je za\xc4\x8dela avgusta 2010 in naj bi bila po prvotnih na\xc4\x8drtih kon\xc4\x8dana oktobra 2010. Po anonimni prijavi je v drugi polovici oktobra 2010 Ministrstvo za okolje in prostor gradbeno dovoljenje razveljavilo. Investitor naj ne bi imel soglasja vseh lastnikov zemlji\xc5\xa1\xc4\x8da, na katerem gradi. Zemlji\xc5\xa1\xc4\x8de je bilo do druge svetovne vojne v lasti agrarne skupnosti, zdaj pa je v solastni\xc5\xa1tvu 58 lastnikov. Po prepri\xc4\x8danju In\xc5\xa1tituta za upravno pravo je bila razveljavitev gradbenega dovoljenja s strani ministrstva nezakonita, zato se postavlja vpra\xc5\xa1anje, kdo bo odgovarjal za nastalo \xc5\xa1kodo, ki po navedbah investitorja zna\xc5\xa1a \xc5\xbee ve\xc4\x8d 100.000 \xe2\x82\xac. Potem, ko je gradnja vetrnice zaradi zapleta z gradbenim dovoljenjem stala ca. mesec dni, so 25.11.2010 \xc5\xbeerjav podrli in ga odpeljali._NEWLINE_Ogor\xc4\x8deni zaradi birokratske blokade so 30.11.2010 \xc5\xa1tirje poslanci Dr\xc5\xbeavnega zbora (Luka Juri, Matev\xc5\xbe Frange\xc5\xbe, Dejan Levani\xc4\x8d in Marijan Kri\xc5\xbeman) na Vlado RS naslovili poslansko pobudo. Predlagali so, da se Zakon o ponovni vzpostavitvi agrarnih skupnosti spremeni tako, da bo za izdajo gradbenega dovoljenja zadostovalo soglasje solastnikov z najmanj 80% lastni\xc5\xa1kih pravic ._NEWLINE_Novembra 2011 je bil investitor \xc5\xa1e optimisti\xc4\x8den in je pri\xc4\x8dakoval, da bo uredil vse dokumente v nekaj mesecih in da bodo z gradnjo nadaljevali \xc5\xbee spomladi 2011. Vendar se je urejanje dokumentov zavleklo na ve\xc4\x8d kot eno leto in pol, tako da je investitor uspel ponovno pridobil gradbeno dovoljenje \xc5\xa1ele spomladi 2012.'